پرویز الٰہی نے وزیرِ اعلیٰ پنجاب کا حلف اٹھا لیا
اعلیٰ عدالت نے پیر کو ہونے والی سماعت کے دوران حکومتی اتحاد کی فل کورٹ تشکیل دینے کی درخواست مسترد کر دی تھی اور اپنے مختصر فیصلے میں کہا تھا کہ اس کی وجوہات تفصیلی فیصلے میں بتائی جائیں گی۔
ویب ڈیسک — پرویز الٰہی نے وزیرِ اعلیٰ پنجاب کا حلف اٹھا لیا۔ان سے پاکستان کے صدر عارف علوی نے حلف لیا۔ حلف برداری کی تقریب اسلام آباد میں ایوانِ صدر میں ہوئی۔ اس سے پہلے سپریم کورٹ آف پاکستان نے پنجاب اسمبلی میں وزیرِ اعلٰی کے انتخاب کے دوران ڈپٹی اسپیکر کی رُولنگ پر فیصلہ سناتے ہوئے اسے کالعدم قرار دے دیا تھا اور پرویز الٰہی کو وزیراعلی قرار دیا تھا۔ چیف سیکریٹری پنجاب نے عدالت عظمیٰ کے حکم پر پرویز الہیٰ کے بطور وزیراعلی انتخاب کا نوٹیفیکشن جاری کیا۔ سپریم کورٹ کی طرف سے حمزہ شہباز کو دفتر فوری طور پر خالی کرنے اور پرویز الہیٰ کے لیے بطور وزیرِ اعلیٰ نوٹیفیکیشن جاری کرنے کے حکم کے بعد گورنر پنجاب بلیغ الرحمان نے پرویز الٰہی سے حلف لینے سےمعذرت کر لی تھی۔ رات دو بجے ایوانِ صدر میں تقریبِ حلف برداری کے لیے پرویز الٰہی خصوصی طیارے سے اسلام آباد پہنچے تھے۔ سپریم کورٹ نے اپنے فیصلے میں کہا کہ حمزہ شہباز کا اختیار فوری طور پر ختم کیا جاتا ہے وہ فوری طور پر دفتر خالی کر دیں۔ فیصلے میں قرار دیا گیا ہے کہ پنجاب اسمبلی میں ڈالے گئے ووٹوں میں حمزہ شہباز کے ووٹ 179 اور پرویز الہٰی کے ووٹ 186 ہیں۔ سپریم کورٹ نے اپنے فیصلے میں حکم دیا ہ کہ حمزہ شہباز اور ان کی تمام کابینہ فوری طور پر اپنے عہدے چھوڑ دیں۔ سپریم کورٹ کے مطابق ڈپٹی اسپیکر کی رولنگ کا کوئی قانونی جواز نہیں تھا۔ اس سے قبل سپریم کورٹ میں وزیرِ اعلیٰ پنجاب حمزہ شہباز کے انتخاب سے متعلق کیس میں ڈپٹی اسپیکر پنجاب اسمبلی کے وکیل عرفان قادر اور پیپلز پارٹی کے وکیل فاروق ایچ نائیک نے عدالتی کارروائی کے بائیکاٹ کا اعلان کر دیا تھا۔ حکمراں اتحاد کے بائیکاٹ کے بعد تحریکِ انصاف اور مسلم لیگ (ق) کے وکلا نے اپنے دلائل مکمل کر لیے جس کے بعد عدالت نے فیصلہ محفوظ کر لیا تھا جو کئی گھنٹوں کے انتظار کے بعد سنایا گیا۔ پاکستان مسلم لیگ نواز کے سپریم راہنما اور سابق وزیراعظم میاں نواز شریف نے فیصلے پر اپنے ردعمل میں ایک ٹویٹ میں لکھا ہے کہ ملک کو تماشا بنا دیا گیا ہے۔ فیصلہ کرنے والے ججوں کو سلام۔ اسی ٹویٹ پر مسلم لیگ نواز کی قائد مریم نواز نے کہا ہے کہ انصاف کا قتل نامنظور۔ تحریک انصاف کے چئرمین اور سابق وزیراعظم عمران خان نے سپریم کورٹ کے فیصلے کو سراہا ہے اور کہا ہے کہ وہ جج صاحبان لائق تحسین ہیں جو آئین و قانون کی بالادستی کے لیے ہر طرح کی دھمکیوں کے سامنے ڈٹے رہے۔ عمران خان نے کہا ہے کہ وہ بدھ کی شام اس فیصلے پر تشکر اور جشن کے لیے اکٹھے ہوں گے۔ پاکستان مسلم لیگ نواز کے رہنما طلال چوہدری نے جیو ٹی وی سے گفتگو کرتے ہوئے فیصلے کے بارے میں کہا کہ یہ انصاف کی شکست ہے اور یکطرفہ فیصلہ ہے۔ ہم اس مقدمے کا حصہ نہیں بنے اور نہ ہم کو سنا گیا۔ ایک خاص قسم کے بنچز سے انیٹی نواز لیگ فیصلے بڑی دیر سے آ رہے ہیں۔ ہم عوام کی عدالت بھی جائیں گے اور جو قانونی چارہ جوئی ہو سکی، وہ کریں گے۔ پاکستان پیپلز پارٹی کے سینئر راہنما اور قانون دان نیر بخاری نے بھی نجی ٹی وی سے گفتگو کرتے ہوئے کہا کہ تفصیلی فیصلے کا انتظار ہے۔ بظاہر عدالت کے آج کے فیصلے اور اس فیصلے میں تضاد ہے جب تحریک انصاف کے منحرفین کے ووٹوں کو کالعدم قرار دے دیا گیا تھا۔ تحریک انصاف نے وائس چئیرمین شاہ محمود قریشی نے سپریم کورٹ کے فیصلے کے بعد میڈیا سے گفتگو کرتے ہوئے اس کا خیر مقدم کیا۔ ان کا کہنا تھا کہ مخالفین نے اپنی عددی اقلیت کو اکثریت میں تبدیل کیا۔ انہوں نے کہا کہ عوم نے وفاداریاں بدلنے والوں کو مسترد کر کے عمران خان کے موقف پر مہر تصدیق ثبت کر دی۔ شاہ محمود کے بقول ڈپٹی اسپیکر نے آئین کو روندا ا ور اصولوں کی پاسداری نہیں کی۔ تحریک انصاف کے ٹکٹ پر منتخب ہو کر آنے کا پاس بھی نہیں رکھا۔ شاہ محمود نے کہا کہ ہم نے سپریم کورٹ کا دروازہ کھٹکھٹایا اور سپریم کورٹ نے خندہ پیشانی سے نواز لیگ کی دھمکیوں کو برداشت کیا اور اپنی ذمہ داری نبھائی۔ انہوں نے وزیرقانون کے عدالت امیں دلائل دینے پر بھی تنقید کی۔ انہوں نے کہا کہ بلاول بھٹو نے ججز کو مرعوب کرنے کی کوشش کی۔ آج ثابت ہو گیا کہ پاکستان کی عدلیہ آزاد ہے اور آئین کے تحفظ کے لیے پر عزم ہے۔ تحریک انصاف ہی کے سینئر راہنما اسد عمر نے بھی میڈیا سے گفتگو کی اور عدالت کے فیصلے کی روشنی میں پرویز الہٰی کو وزیراعلی بننے اور وکیل علی ظفر کو مقدمہ جیتنے پر مبارکباد دی۔ ان کا کہنا تھا کہ علی ظفر نے تین بڑے کیس جیت کر ہیٹ ٹرک کی ہے۔ اسد عمر نے کہا کہ پچھلے چار ماہ میں پاکستان کی سیاست نے نیا رخ اختیار کیا ہے۔ بند کمروں کی سازش سے اقتدار چھیننا پہلی مرتبہ نہیں ہوا لیکن یہ پہلی بار ہوا ہے کہ نکالے جانے والا لیڈر جھکنے پر تیار نہیں تھا اور قوم اس لیڈر کے ساتھ کھڑی ہو گئی عوام نے ثابت کیا ہے کہ وہ قوم بن چکے ہیں اور کسی کی ڈکٹیشن لینے کو تیار نہیں ہیں۔ اسد عمر نے پیپلز پارٹی کے شریک چئرمین آصف علی زرداری کے حوالے سے کہا کہ جن لوگوں کا دعوی ہے کہ وہ سب پر بھاری ہیں، وہ ایک خط لہرا کر عوام کا مینڈیٹ نہیں چھین سکے ہیں۔ اسد عمر نے کہا کہ حکومتی اتحاد جس بنچ پر سوال اٹھا رہے ہیں، یہ تینیوں ججز اس بنچ کا حصہ تھے جس کے فیصلے تحت عمران خان کی حکومت ختم ہوئی۔انہوں نے کہا کہ اگر کسی نے گورنر راج لگانے کی کوشش کی تو منہ کی کھائے گا۔ چیف جسٹس عمر عطا بندیال کی سربراہی میں منگل کو ڈپٹی اسپیکر رولنگ کے خلاف چوہدری پرویز الہیٰ کی درخواست پر سماعت شروع ہوئی تو ڈپٹی اسپیکر پنجاب اسمبلی کے وکیل عرفان قادر روسٹرم پر آئے۔ عرفان قادر نے فاضل ججز سے کہا کہ " مجھے موکل نے کہا ہے کہ عدالتی کارروائی کا حصہ نہ بنیں، ہم فل کورٹ کی استدعا مسترد کرنے کے حکم کے خلاف نظر ثانی دائر کریں گے۔ پیپلز پارٹی کے وکیل فاروق ایچ نائیک نے بھی روسٹرم پر آ کر کہا کہ پپیلز پارٹی بھی عدالت میں پیش نہیں ہوگی۔ اس موقع پر چیف جسٹس نے انہیں کہا کہ ٹھیک ہے آپ سیٹ پر بیٹھ جائیں۔ پیپلز پارٹی کو کیس میں فریق ہی نہیں بنایا گیا تھا۔ چیف جسٹس نے ریمارکس دیے کہ عدالت میں صرف پارٹی سربراہ کی ہدایات پر عمل کرنے کے حوالے سے دلائل دیے گئے، ہم نے یہ فیصلہ کیا کہ موجودہ کیس میں فل کورٹ بنانے کی ضرورت نہیں۔ چیف جسٹس عمر عطا بندیال نے کہا کہ فل کورٹ کی تشکیل سے کیس مزید لٹک جانا تھا، ستمبر کے دوسرے ہفتے سے پہلے ججز دستیاب نہیں۔ دورانِ سماعت جسٹس اعجاز الاحسن نے ریمارکس دیے کہ اٹھارہویں اور اکیسویں ترمیم کے کیسز میں آرٹیکل 63 کی شقوں کا سطحی جائزہ لیا گیا۔ چیف جسٹس آف پاکستان عمر عطا بندیال نے ریمارکس دیے کہ آرٹیکل 63 اے کے حوالے سے پارٹی لیڈر کا معاملہ ماضی میں کبھی تفصیل سے نہیں دیکھا گیا۔ جسٹس اعجاز الاحسن نے ریمارکس دیے کہ اگر کچھ بہتری آ سکتی ہے تو عدالت سننے کے لیے تیار ہے۔ اس پر فاروق نائیک نے جواب دیا کہ مسئلہ یہ ہے کہ ان مقدمات میں ہم پارٹی پالیسی کے پابند ہوتے ہیں۔